b'\n_START_ARTICLE_\nRaminta \xc5\xa0erk\xc5\xa1nyt\xc4\x97\n_START_SECTION_\nI\xc5\xa1silavinimas\n_START_PARAGRAPH_\n1982-1994 m. mok\xc4\x97si Kauno J. Naujalio muzikos gimnazijoje fortepijono (mokytoja Rymant\xc4\x97 \xc5\xa0erk\xc5\xa1nyt\xc4\x97 \xe2\x80\x93 krik\xc5\xa1tamot\xc4\x97 ir t\xc4\x97\xc4\x8dio ses\xc4\x97), kompozicijos bei muzikos teorijos specialybi\xc5\xb3. 1994-2000 m. studijavo kompozicij\xc4\x85 Lietuvos muzikos ir teatro akademijoje, prof. Osvaldo Balakausko klas\xc4\x97je. Savo mokytojais ji laiko ir LMTA d\xc4\x97stytoj\xc4\x85 Rimant\xc4\x85 Janeliausk\xc4\x85 bei re\xc5\xbeisieri\xc5\xb3 Valentin\xc4\x85 Masalsk\xc4\xaf, kurio spektakliams yra ra\xc5\xa1iusi muzik\xc4\x85._NEWLINE_1997-2007 m. sta\xc5\xbeavosi kompozitori\xc5\xb3 kursuose Vokietijoje, Olandijoje, \xc5\xa0vedijoje, Norvegijoje, Pranc\xc5\xabzijoje, Latvijoje, Did\xc5\xbeiojoje Britanijoje, kur lank\xc4\x97 Louiso Andriesseno, Gy\xc3\xb6rgy Kurtago, Helmuto Lachenmanno, Magnuso Lindbergo, Ole L\xc3\xbctzow-Holmo, Pascalio Dusapino, Briano Ferneyhough ir kt. kompozicijos seminarus.\n_START_SECTION_\nVeikla\n_START_PARAGRAPH_\nKaip kompozitor\xc4\x97 ir pianist\xc4\x97 Raminta \xc5\xa0erk\xc5\xa1nyt\xc4\x97 nuolat dalyvauja \xc5\xa1iuolaikin\xc4\x97s muzikos renginiuose, jos muzika skamb\xc4\x97jo daugiau nei 30 pasaulio \xc5\xa1ali\xc5\xb3, buvo atliekama tokiose sal\xc4\x97se kaip Berlyno filharmonija, Linkolno centras (Niujorkas), Glenno Gouldo studija (Torontas), Maskvos konservatorijos Did\xc5\xbeioji sal\xc4\x97 ir kt. Kompozitor\xc4\x97s k\xc5\xabryba buvo pristatyta daugelyje festivali\xc5\xb3, tarp kuri\xc5\xb3 \xe2\x80\x93 ISCM Pasaulio naujosios muzikos dienos (Zagrebas, Honkongas ir Vilnius), \xe2\x80\x9eGaudeamus Music Week\xe2\x80\x9c (Amsterdamas), \xe2\x80\x9eNew Paths in Music\xe2\x80\x9c (Niujorkas), \xe2\x80\x9eKlangspuren\xe2\x80\x9c (Tirolis), Vilniaus festivalis, \xe2\x80\x9eGaida\xe2\x80\x9c (1997, 2000, 2002, 2003, 2004), \xe2\x80\x9eJauna muzik\xe2\x80\x9ca (2001), \xe2\x80\x9eKopa\xe2\x80\x9c (1997), Jaunimo kamerin\xc4\x97s muzikos dienos Druskininkuose (1995, 1997, 1998, 2002), \xe2\x80\x9eI\xc5\xa1 arti\xe2\x80\x9c (1998, 2003) bei kiti. Kompozitor\xc4\x97s k\xc5\xabrinius groja smuikininkas Irvine Arditti ir Arditti kvartetas (Did\xc5\xbeioji Britanija), \xe2\x80\x9eStrasb\xc5\xabro mu\xc5\xa1amieji\xe2\x80\x9c (Pranc\xc5\xabzija), \xe2\x80\x9eKroumata\xe2\x80\x9c (\xc5\xa0vedija), \xe2\x80\x9eAsko\xe2\x80\x9c ansamblis (Olandija), Stavangerio simfoninis orkestras (Norvegija), \xe2\x80\x9eKremerata Baltica\xe2\x80\x9c, Lietuvos nacionalinis simfoninis orkestras ir daugelis kit\xc5\xb3.\n_START_SECTION_\nK\xc5\xabryb\xd0\xb0\n_START_PARAGRAPH_\nRamintos \xc5\xa0erk\xc5\xa1nyt\xc4\x97s k\xc5\xabryboje savitai susipina neoromantin\xc4\x97s muzikos kalba su minimalizmo, sonorizmo, d\xc5\xbeiazo, folkloro, avangardo stilistikos bruo\xc5\xbeais; vakarieti\xc5\xa1kas konstruktyvumas dera su rytieti\xc5\xa1ku kontempliatyvumu ir subtilumu. Ji daugiausia ra\xc5\xa1o orkestrams, kameriniams ansambliams, teatro spektakliams, muzik\xc4\x85 vaikams. Kompozitor\xc4\x97 daug d\xc4\x97mesio skiria muzikos dramaturgijai, formos dinamikai ir instrumentuotei. Jos muzikai b\xc5\xabdinga didel\xc4\x97 ekspresija, vaizdingumas, spalvingumas, komunikatyvumas. Plati psichologini\xc5\xb3 b\xc5\xabsen\xc5\xb3 \xe2\x80\x93 savoti\xc5\xa1k\xc5\xb3 muzikini\xc5\xb3 archetip\xc5\xb3 \xe2\x80\x93 skal\xc4\x97: nuo rami\xc5\xb3, meditacini\xc5\xb3 (\xe2\x80\x9eAurei Regina Caeli\xe2\x80\x9c), paslapting\xc5\xb3, mistini\xc5\xb3 (\xe2\x80\x9eRyt\xc5\xb3 elegija\xe2\x80\x9c), nostalgi\xc5\xa1k\xc5\xb3, melancholi\xc5\xa1k\xc5\xb3 (\xe2\x80\x9eAdieu\xe2\x80\x9c) iki dramatin\xc4\x97s ekspresijos (\xe2\x80\x9eDe profundis\xe2\x80\x9c), vitali\xc5\xa1kos energijos prover\xc5\xbei\xc5\xb3 (\xe2\x80\x9eS\xc5\xabkurys\xe2\x80\x9c). Antra vertus, daugelis jos kompozicij\xc5\xb3 primena spalvingus muzikinius peiza\xc5\xbeus, inspiruotus sudvasintos gamtos refleksijos (\xe2\x80\x9eKalnai migloje\xe2\x80\x9c, \xe2\x80\x9eMigdol\xc5\xb3 \xc5\xbeyd\xc4\x97jimas\xe2\x80\x9c). Pasak kompozitor\xc4\x97s, k\xc5\xabrinys \xe2\x80\x93 tai pakyl\xc4\x97ta b\xc5\xabsena, materializuota garsiniu pavidalu, kurios \xc4\xaftaig\xc4\x85 lemia autoriaus kompozicin\xc4\x97s technikos meistri\xc5\xa1kumas.'